Predkladacia správa

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky o podmienkach poskytovania podpory v poľnohospodárstve formou priamych platieb, ktorý je vypracovaný podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z., ako iniciatívny návrh.
Predkladaný návrh nariadenia vlády zjednodušuje a konsoliduje doterajšiu právnu úpravu danú nariadením vlády Slovenskej republiky č. 20/2009 Z. z. o podmienkach poskytovania podpory v poľnohospodárstve formou priamych platieb v znení neskorších predpisov a taktiež obsahuje potrebné zmeny, ktoré vyplynuli z aplikačnej praxe.
Vypracovanie návrhu nariadenia vlády odzrkadľuje nový právny stav na úrovni nariadení EÚ, najmä nové vykonávacie nariadenia k priamych platbám. V roku 2009 boli pripravené a odhlasované vykonávacie nariadenie Komisie (ES) č. 1122/2009 z 30. novembra 2009, ktorým sa ustanovujú podrobné pravidlá vykonávania nariadenia Rady (ES) č. 73/2009, pokiaľ ide o krížové plnenie, moduláciu a integrovaný správny a kontrolný systém v rámci schém priamej podpory pre poľnohospodárov ustanovených uvedeným nariadením, ako aj podrobné pravidlá vykonávania nariadenia Rady (ES) č. 1234/2007, pokiaľ ide o krížové plnenie v rámci schémy podpory ustanovenej pre odvetvie vinohradníctva a vinárstva a nariadenie Komisie (ES) č. 1121/2009 z 29. októbra 2009, ktorým sa ustanovujú podrobné pravidlá uplatňovania nariadenia Rady (ES) č. 73/2009, pokiaľ ide o režimy podpory pre poľnohospodárov ustanovené v hlavách IV a V.
Predkladaným návrhom nariadenia vlády sa do právnej úpravy implementuje ďalšia časť systému krížového plnenia, ktorú  sú povinní farmári v Slovenskej republike od 1. januára 2011 dodržiavať.
Návrh nariadenia vlády nemá vplyv na rozpočet verejnej správy, podnikateľské prostredie, sociálne vplyvy, životné prostredie a na informatizáciu spoločnosti.
Návrh nariadenia vlády je  v súlade s Ústavou Slovenskej republiky, súvisiacimi zákonmi a medzinárodnými zmluvami, ktorými je Slovenská republika viazaná a ostatnými všeobecne záväznými právnymi predpismi.
Návrh nariadenia vlády bol predmetom rokovania Legislatívnej rady vlády Slovenskej republiky dňa 30. novembra 2010, všetky vznesené pripomienky sú zapracované a na rokovanie vlády Slovenskej republiky sa predkladá bez rozporov.